Adashic Esus chian dapa Cadidea caid budash cano antabëdtoshon ëquëmatsiuc potepondash.
Aid chiambidi Tibedias cuëmpondash.
Adnubien Esusën nadatiambocquin nabanquin nënquido dadpen bëdanmesho isbuedo Esus tsibanec matses dadpen chochopondash.
Adnubi Esus abëd icquidobëd macuësh tapa dectatoec poctsebi tabadtuidpondash.
Cun tsusedpabo isadaidbon:
Ma cun mado uënësmenquio icnu,
queshun obeca caniactsëc cuessunniampid inchësh tantiate uëshë Pascua caid anoentsëqui yannuc nepondash.
Adec choash matses dadpenquio tabadsho istanequien Esus:
Uedipe ¿mitsimbo nëido pemenun piucquid menequin pete bedtiad?
capondash.
¿Atotsi quetsiashe?
Tantianu,
queshun adopondash Esusën.
Pete bedabi icsho issun umbibi pete uanu,
quequin otacquio tantiequi adpondash.
Adoaquien Uedipe:
Inchëshën uëshë 8tedquiobi nidmec chonoadshun bedaidtedimbo piucquid menequin pan bedshun:
Pemenu,
cac aidtedquio pemiadenquio ictsiash,
quepondash Uedipe Esus caic.
Adnubien abëd icquid utsi Simon cashumbic Petedo caidën utsi Andedesën:
Ma nëid bacuëna pan 5tedtsëc icnubi nuëcquid daëd icpayoc,
Icbo.
Ma aidtedtsëc icquid pemiadtiapimbo matses dadpenquioshë icpayoc,
capondash.
Adoaquien Esusën:
Padi.
Aidi bëdambo iqueque.
Abitedi:
Nëmbo tabadbud,
caban,
cac abëd icquidon:
Nëmbo tabadbud,
cabanac sebad sebadpambo yec uasinuidpambo yacno matses dadpenquioshë tabadbudpondash.
Dadatedi tambanac 5 midted icpondash.
Adshumbic Esusën bacuën bëaid pamba bedtanquin:
Mibi bëdambocquid icquin mimbi uaid nëid pete bëdambo iquec,
Papa,
quequin chuitanquin:
Nëid meneban,
cac abëd icquidon tabadquido abitedi menebampondash.
Adotanquimbic nuëcquidtsen bedtanquin adembidi Nuquin Papa chuitanquin:
Meneban,
cac menebanuapondash.
Adoac utsibon ambi piactembi pebedednubi utsibon ambi piactembidi pebededuapondash.
Aden ambi piactembi pebededambien Esusën abëd icquido chuiquin:
Napi uaid mëyannushe.
Sandoban,
cac
tidico caid pan nacnenaid 5 ted icbued napi uaid bedbanshun sandobanaid tsitsan dapa 12ted icpondash.
Aden pemiaquien ambi pemiaido:
Nadatiambocquin nabanquin Esusën pete dadpenquio icmiosh.
Aidi Nuquin Papan ambi oncamiaid bëdamboshëcquid chomendac,
campidien nec,
quecuededpanëdash Esus tantiamenquio iquec.
Adsho ambibi tantiashien Esus:
Aton chuiquid tapa icmenuen ubi bedshun buannu,
capec,
quianec abentsëqui icnuec Esus macuësh tapa dectatoec niduapondash.